b'\n_START_ARTICLE_\nElokuu (vuoden 1956 elokuva)\n_START_SECTION_\nTuotanto\n_START_PARAGRAPH_\nElokuu kuvattiin kev\xc3\xa4\xc3\xa4ll\xc3\xa4 ja kes\xc3\xa4ll\xc3\xa4 1956. Kuvauspaikkoina olivat Muroleen kanava ymp\xc3\xa4rist\xc3\xb6ineen Ruovedell\xc3\xa4 sek\xc3\xa4 Vahkovesi ja Palovesi. Kaupunkikuvat tehtiin Tampereella, sis\xc3\xa4kohtaukset kuvattiin Kulosaaren studioilla Helsingiss\xc3\xa4. Sillanp\xc3\xa4\xc3\xa4n romaanissa tapahtumat on sijoitettu Ruoveden Kautun kanavalle._NEWLINE_Elokuu on ensimm\xc3\xa4inen suomalainen n\xc3\xa4ytelm\xc3\xa4elokuva, jossa k\xc3\xa4ytettiin optista printteri\xc3\xa4. Elokuva sai verovapauden, kun paria rakkauskohtausta lyhennettiin.\n_START_SECTION_\nHelteinen lauantaip\xc3\xa4iv\xc3\xa4\n_START_PARAGRAPH_\nJ\xc3\xa4rven pinta on l\xc3\xa4hes tyyni. On tuollainen seesteinen elokuinen lauantai h\xc3\xa4m\xc3\xa4l\xc3\xa4isess\xc3\xa4 vesist\xc3\xb6jen halkomassa pit\xc3\xa4j\xc3\xa4ss\xc3\xa4, ihmiset hoitavat arkisia askareitaan. Niemisk\xc3\xa4kin n\xc3\xa4kyy olevan pyykill\xc3\xa4 j\xc3\xa4rven rannalla ja renkipoika Taave ahertaa pellolla, ajatukset ovat kuitenkin jo lauantai-illassa ja pit\xc3\xa4j\xc3\xa4n neidoissa. Kanavanvartija Viktor Sundvallin talossa touhutaan kovasti viikonloppua; pyykki pit\xc3\xa4isi saada pestyksi ja ruoat laitetuiksi. Sunnuntailiputus - sill\xc3\xa4 tavalla Viktor kutsuu joka viikonloppuista pyykkiruljanssia. Taloon odotetaan vieraita, L\xc3\xa4nsilehdon pariskuntaa Tampereelta. Sielt\xc3\xa4 j\xc3\xa4rven takaa vieras tuleekin, Maija L\xc3\xa4nsilehto, ilman miest\xc3\xa4\xc3\xa4n V\xc3\xa4in\xc3\xb6\xc3\xa4. Hieman Maija arvelee, suuttuneeko Viktorin vaimo Saimi, kun h\xc3\xa4n t\xc3\xa4ll\xc3\xa4 lailla yksin rohkenee tulla. Tuliaisiakin tamperettarella on, konjakkipullo Viktorille ja paljon harmia Saimille. Miehens\xc3\xa4 alkoholink\xc3\xa4yt\xc3\xb6st\xc3\xa4 huolestunut Saimi haluaa yksin tein piilottaa pullon. Mutta Viktor vaatii Saimia antamaan aina, kun h\xc3\xa4n tarvitsee pienen ryypyn. Kahden kesken Maija vihjaa Viktorille, ett\xc3\xa4 antaisihan h\xc3\xa4nkin, kun sattui n\xc3\xa4kem\xc3\xa4\xc3\xa4n, mihin em\xc3\xa4nt\xc3\xa4 pullon k\xc3\xa4tki.\n_START_SECTION_\nUkonilma\n_START_PARAGRAPH_\nRuokap\xc3\xb6yd\xc3\xa4ss\xc3\xa4 istutaan tuppisuina. Itse kunkin ajatukset sen sijaan kuullaan; Maija on huomannut Saimin hermostuneisuuden, mutta eih\xc3\xa4n se h\xc3\xa4nen vikansa ole, ett\xc3\xa4 em\xc3\xa4nt\xc3\xa4 on huonolla tuulella. Sundvallien tyt\xc3\xa4r Tyyne harmittelee, ettei p\xc3\xa4\xc3\xa4se kuuntelemaan Lauantai-illan toivottuja radiosta, p\xc3\xa4\xc3\xa4sseek\xc3\xb6 neito edes tansseihin Mahanalaan. Saimi on sit\xc3\xa4 mielt\xc3\xa4, ett\xc3\xa4 t\xc3\xa4n\xc3\xa4 lauantaina tansseihin ei menn\xc3\xa4. Palvelusv\xc3\xa4en kanssakin em\xc3\xa4nn\xc3\xa4ll\xc3\xa4 on hankausta. Piiat Iita ja Hanna kuluttavat kovasti aikaa juoruamiseen ja pyykki ei tunnu tulevan ajoissa puhtaaksi. Pyykk\xc3\xa4ri-Hanna ja Saimi ottavat kovasanaisesti yhteen ja Hanna saa potkut. Kanavanvartijan talossa Viktor ja Maija ovat edenneet suudelmiin. Takautumana n\xc3\xa4ytet\xc3\xa4\xc3\xa4n kohtaus heid\xc3\xa4n yhteisest\xc3\xa4 nuoruudestaan kaupungissa, kovasti olivat jo tuolloin toistensa per\xc3\xa4\xc3\xa4n. Tyyne viett\xc3\xa4\xc3\xa4 kanavalla aikaansa Taaven kanssa n\xc3\xa4reiss\xc3\xa4\xc3\xa4n kun ei p\xc3\xa4\xc3\xa4ssyt tansseihin. Helteinen ilma purkautuu salamoiksi ja ukkoseksi. Saimi yll\xc3\xa4tt\xc3\xa4\xc3\xa4 Maijan ja Viktorin yl\xc3\xa4kerrasta toistensa syleilyss\xc3\xa4. Maija on paljastanut kanavanvartijalle konjakkipullon piilopaikan, ja Saimi n\xc3\xa4kee oitis, ett\xc3\xa4 pullolla on k\xc3\xa4yty. Ukonilmakin kalpenee em\xc3\xa4nn\xc3\xa4n raivolle, kun h\xc3\xa4n haukkuu Viktorin ja Maijan. Kaps\xc3\xa4kit pakattuina Maija taasen ilmoittaa l\xc3\xa4htev\xc3\xa4ns\xc3\xa4 kanavanvartijan talosta, paikasta jossa h\xc3\xa4nen mukaansa em\xc3\xa4nt\xc3\xa4 tulee juovuksiin, kun is\xc3\xa4nt\xc3\xa4 ryypp\xc3\xa4\xc3\xa4.\n_START_SECTION_\nTaivas seestyy\n_START_PARAGRAPH_\nSiirryt\xc3\xa4\xc3\xa4n seuraamaan Iita-piian lemmenleikkej\xc3\xa4 Mauno-rengin kanssa. Hein\xc3\xa4lato-asteellehan nuoripari n\xc3\xa4ytt\xc3\xa4\xc3\xa4 jo p\xc3\xa4\xc3\xa4sseen. Sade huuhtoo maalaismaisemaa ja ladossa pysyy mukavasti kuivana. Siin\xc3\xa4p\xc3\xa4 se, uuden perheen alku, kuten kertoja toteaa. Vaikkeiv\xc3\xa4t Iita ja Mauno toki viel\xc3\xa4 fyysisesti perhett\xc3\xa4 ole alulle panemassa. V\xc3\xa4liin seurataan Taaven illan viettoa Mahanalan talolla; hauskaa oli, vaikkei renkipojalle ulkonaisesti sen kummempia sattunutkaan. Mauno ja Iita tahoiltaan ja Taave omalta taholtaan l\xc3\xa4hestyv\xc3\xa4t kanavaa. Jotain siell\xc3\xa4 on sattunut. J\xc3\xa4rkyttyneen oloinen Maija astelee kanavan rannalla. Kanavanvartija Viktor Sundvallin el\xc3\xa4m\xc3\xa4 on p\xc3\xa4\xc3\xa4ttynyt, h\xc3\xa4n makaa pieness\xc3\xa4 vartiokopissa. Syd\xc3\xa4nkohtaus Viktorin v\xc3\xa4lit\xc3\xb6n kuolinsyy kuuluu olleen, mutta tosiasiallinen kuolinsyy oli alkoholismi. Kun ei mies ik\xc3\xa4v\xc3\xa4\xc3\xa4 todellisuutta kest\xc3\xa4nyt, niin pullon pariin sit\xc3\xa4 alati useammin oli paettava. Olihan h\xc3\xa4nell\xc3\xa4 hienoja suunnitelmia, piti kirjoittaa nelin\xc3\xa4yt\xc3\xb6ksinen n\xc3\xa4ytelm\xc3\xa4 ja sitten kun se valmistuisi, h\xc3\xa4nest\xc3\xa4 tulisi kuuluisa ja varakas. Perhekin saisi hienoja vaatteita ja muutettaisiin tilavaan taloon kaupungin l\xc3\xa4helle - sitten kun. Kun vain olosuhteet paranisivat, neh\xc3\xa4n ne Viktorin ryypp\xc3\xa4\xc3\xa4m\xc3\xa4\xc3\xa4n ajoivat, mies itse uskoi._NEWLINE_N\xc3\xa4ytet\xc3\xa4\xc3\xa4n takautumia menneist\xc3\xa4 ajoista ja syvennet\xc3\xa4\xc3\xa4n Viktorin, Saimin ja Maijan yhteist\xc3\xa4 henkil\xc3\xb6historiaa. My\xc3\xb6s V\xc3\xa4in\xc3\xb6 L\xc3\xa4nsilehto n\xc3\xa4hd\xc3\xa4\xc3\xa4n takautumissa. Kuolemansa j\xc3\xa4lkeen Viktor tilitt\xc3\xa4\xc3\xa4 el\xc3\xa4m\xc3\xa4\xc3\xa4ns\xc3\xa4 ja k\xc3\xa4rvistelee itsesyyt\xc3\xb6ksen kiirastulessa, mies kun ei ole koskaan p\xc3\xa4\xc3\xa4ssyt poikavuosiaan pidemm\xc3\xa4lle eik\xc3\xa4 ole uskaltanut edes rakastaa. H\xc3\xa4nen alkoholisminsa kehityskaari piirret\xc3\xa4\xc3\xa4n katsojan silmien eteen. N\xc3\xa4ytet\xc3\xa4\xc3\xa4n unenomaisia kuvia Viktorin vanhemmista ja nuoruuden rakastetusta, jonka menett\xc3\xa4minen oli miehen el\xc3\xa4m\xc3\xa4n suuri tragedia joka suisti h\xc3\xa4net raiteiltaan. "Taivas ja maa j\xc3\xa4rkkyi ja vaati tuomiota", kuten Elokuun trailerissa sanotaan. Tarina p\xc3\xa4\xc3\xa4ttyy ja nouseva aurinko maalaa taivaanrantaan uuden aamun.\n_START_SECTION_\nArviot\n_START_PARAGRAPH_\nElokuu sai aikalaiskriitikoilta suopean vastaanoton. Tamperelainen Aamulehti arvioi: \xe2\x80\x9dMit\xc3\xa4 filmiss\xc3\xa4 lyyrillisyydest\xc3\xa4 ehk\xc3\xa4 puuttuu, sen korvaa asioiden j\xc3\xa4ntevyys ja t\xc3\xa4ytel\xc3\xa4isyys. N\xc3\xa4ytt\xc3\xa4\xc3\xa4 silt\xc3\xa4, ett\xc3\xa4 Kassila on teatterinjohtajana oppinut k\xc3\xa4sittelem\xc3\xa4\xc3\xa4n ihmisi\xc3\xa4 aivan uudella tavalla, syvemmin ja keskitetymmin.\xe2\x80\x9d Helsinkil\xc3\xa4inen Uusi Suomi kirjoitti: \xe2\x80\x9dHyvin valittujen erinomaisten n\xc3\xa4yttelij\xc3\xb6iden esitt\xc3\xa4min\xc3\xa4 kirjan ihmiset el\xc3\xa4v\xc3\xa4t filmiss\xc3\xa4 aitoina ja voimallisina.\xe2\x80\x9d Ahti Sonnisen musiikkia kiitettiin lehdist\xc3\xb6arvosteluissa, elokuvan epilogityylinen loppu sen sijaan sai kielteist\xc3\xa4 kritiikki\xc3\xa4. Kassilan turvautuminen kertojaan her\xc3\xa4tti huomiota. Helsingin Sanomat: \xe2\x80\x9dMy\xc3\xb6s tahtonee Kassila yht\xc3\xa4 hyvin speakerin k\xc3\xa4ytt\xc3\xa4misell\xc3\xa4 kuin er\xc3\xa4ill\xc3\xa4 herkullisilla mykill\xc3\xa4 kohtauksilla lis\xc3\xa4t\xc3\xa4 filmin oikukasta rytmi\xc3\xa4, hieman vanhahtavia ja ajassa seisahtuvia tunnelmia sek\xc3\xa4 yleens\xc3\xa4 lis\xc3\xa4t\xc3\xa4 perspektiivi\xc3\xa4 p\xc3\xa4\xc3\xa4henkil\xc3\xb6iden sielunkuvaan.\xe2\x80\x9d_NEWLINE_Vuonna 1992 kuusikymment\xc3\xa4 suomalaista elokuvakriitikkoa \xc3\xa4\xc3\xa4nesti itsen\xc3\xa4isyyden 75-vuotisjuhlan kunniaksi kaikkien aikojen parhaasta kotimaisesta elokuvasta. Elokuu jakoi kolmossijan Valentin Vaalan elokuvan Ihmiset suviy\xc3\xb6ss\xc3\xa4 ja Edvin Laineen Tuntemattoman sotilaan kanssa.\n_START_SECTION_\nMuuta\n_START_PARAGRAPH_\nTelevisiossa elokuva on esitetty ensi kerran 3. joulukuuta 1966. Elokuva on julkaistu DVD:n\xc3\xa4.'